Odos tipai yra 4: sausa, normali, riebi ir mišri. Norint suprasti koks Jūsų dos tipas reikia atkreipti dėmesį į porų dydį, odos riebalavimasi  bei drėgmę.
Normali oda. Tokia oda pasižymi tuo, jog ji nereikalauja ypatingos priežiūros. Jaučiamas odos komfortas po prausimosi, nėra nei per riebi, nei per sausa, poros yra normalaus dydžio arba mažai matomos. Tokios odos įprastai neberia, nesikemša poros, taip pat nėra ryškių mimikos raukšlių.
Sausa oda. Tokia oda labai plona, papilkėjusi, ji labai lengvai netenka drėgmės ir jaučiams tempimo jausmas vos praėjus kuriam laikui pasitepus kremu. Taip pat dažnai sausa oda yra jautri – reaguoja į šilumos/šalčio pokyčius, UV spindulius, aštrų maistą. Tokia oda neturi bėrimų, poros beveik nematomis. Tačiau dėl nuolatinio drėgmės stygiaus oda greičiau raukšlėjasi ir sensta.
Riebi oda. Tokia oda pasižymi didelėmis, išsiplėtusiomis, aiškiai matomomis poromis, oda greitai riebaluojasi (tiek T zona, tiek ir skruostai). Ant odos yra matomi įvairūs bėrimai, dažnai kamuoja ir acne. Tiesa, riebios odos tipas turi vieną didelį pliusą – ji labai lėtai sensta, nes yra stora, riebi. Drėgmės kiekis odoje yra nornalus, nėra tempimo jausto.
Mišri oda.  Tokia oda linkusi riebaluotis T zonoje (kakta, nosis ir smakras), o skruostai gali būti normalūs arba sausi. Taip pat T zonoje ryškiai matomos poros, jos linkusios kimštis, gali atsirasti bėrimų elementų. Retais atvejais gali būti atvirkščiai – T zona sausa, o skruostai– riebi oda. Nors oda riebaluojasi, bet gali jaustis tempimo jausmas ir skruostuose trūkti drėgmės. Tai pats dažniausias ir sunkiai nuspėjamas odos tipas, nes vasarą oda gali susinormalizuoti, o žiemos metu gali tapti riebi.